Lynanalyse fra DR's politiske analytiker Jens Ringberg

S og V under tidspres for at finde forlig om udligning

Den socialdemokratiske mindretalsregering har bøjet nakken og sagt undskyld for ånden i den angrebsmail, der slap ud sidste weekenden. Den har smidt en finansordfører ud af forhandlingslokalet. Og den har givet en markant índrømmelse på substansen – pengene til indvandrertunge kommuner skal være færre.

Mailen kom til at koste. Men hvor stort tabet præcist bliver for især kommunerne på vestegnen – det er umuligt at forudsige endnu. Nu skal der forhandles. Der kan og skal skrues på mange andre knapper end udlændinge i det indviklede udligningssystem, før der ligger en politisk aftale. Og før 98 kommuner kan gøre deres resultat op.

Det er sandsynligt, at S og V nu sætter kursen mod et forlig. Og de har travlt – især når man tænker på, hvor teknisk komplicerede forhandlingerne er. Om et par uger skulle der gerne være et forlig.